
2018KO URTARRILAREN 30EKO IRIZPENA, APIRILAREN 13KO 15/2010 FORU DEKRETUA ALDATZEKO FORU DEKRETUAREN PROIEKTUARI BURUZKOA, ARABAKO FORU OGASUNEAN ZERGA ARLOKO ZENBAIT IZAPIDE ETA JARDUN EGITEKO BORONDATEZKO ORDEZKARITZA ARAUTU ETA BORONDATEZKO ORDEZKARIEN ERREGISTROA ERATZEN DUENA.

I.- EGITATEZKO AURREKARIAK

Irizpen honek lantzen duen foru dekretuaren proiektua Ogasun, Finantza eta Aurrekontu Saileko foru diputatuak igorri zuen Aholku Batzorde honetara, Diputatuen Kontseiluaren martxoaren 30eko 40/1999 Foru Dekretuaren 17. artikuluko 1. idatz zatian aurreikusitakoarekin bat etorriz. Irizpen eskaerarekin batera, informazio publiko eta entzunaldi izapideen emaitzak jaso dituen memoria ere gehitu da, arau eraginaren txosten bat eta genero eraginaren aldez aurreko ebaluazioaren txosten bat ere, Foru Gobernu Kontseiluaren maiatzaren 23ko 29/2017 Foru Dekretuak ezarri bezala, xedapen orokorrak egiteko prozedurari, arau eraginari eta genero eraginari buruzko txostenak egiteko gidei eta araugintza teknikari buruzko jarraibideei onarpena eman ziena. 
II.- OHAR JURIDIKOAK
1.- AHOLKU BATZORDEAREN ESKUMENA IRIZPENA EMATEKO

Diputatuen Kontseiluaren martxoaren 30eko 40/1999 Foru Dekretuak 3. artikuluan ezarri zituen Arabako Foru Administrazioko Aholku Batzordearen eskumenak, eta, tartean, honako hauei buruzko irizpenak ematea jaso zen: “araudi xedapenen proiektuak, Lurralde Historikoaren eskumen esklusibo diren gaiak arautzeko foru arauak garatzean edo autonomia erkidegoko legeak gauzatzean ematen direnak, gaien araudi garapena Lurralde Historikoaren eskumenekoa den kasuetan”.  

Zerga arloari dagokionez lurralde historikoaren eskumenen gaineko lehenengo erreferentzia Espainiako Konstituzioaren lehenengo xedapen gehigarrian aurki daiteke: “Konstituzioak babestu eta onartzen ditu forudun lurraldetako eskubide historikoak. Forudun erregimenaren gaurkotze orokorra, dagokionean, Konstituzio eta Autonomia Estatutuen barnean egingo da.”
Horrez gain, Euskal Autonomia Erkidegoko Autonomia Estatutuko 41.2.a artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik”. 

EAE eta estatuaren artean sinatutako Ekonomia Itunak, maiatzaren 23ko 12/2002 Legeak onartutakoak, honako hau ezarri zuen 1. artikuluan:

“Lurralde Historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”.
Bestalde, azaroaren 25eko 27/1983 Legeak, Euskal Autonomia Erkidego osorako erakundeen eta bertako Lurralde Historikoetako foru erakundeen arteko harremanei buruzkoak, honako hau ezarri zuen 7.6 artikuluan, foru erakundeen eskumen esklusibo gisa: “Autonomia Estatutuaren 41. atalak esaten dituenak eta, oro har, Ekonomia Itunaren Legeak edo zergalaritza alorreko beste arau edo manuren batzuk emanda izan ditzaten guztia”.
Foru Ogasunari informazioa emateari buruzko betebehar formalei dagokienez, Ekonomia Itunaren 46.Bi artikuluak zerga informazioaren hornidura orokorreko betebeharrak betearazteko eskumena lurralde desberdinen artean banatzea aurreikusi zuen:

Bi. Tributu informazioa orokorrean emateko betebeharrak betetzeko diren legez eskatutako aitorpenak Estatuko Administrazioari edo lurraldearen arabera eskumena daukan foru aldundiari aurkeztu behar zaizkio, irizpide hauek kontuan harturik:
a) Zergadunek ekonomia jarduerak egiten badituzte, eurek egiten dituzten enpresa edo lanbide jarduerak egiaztatu eta ikertzeko eskumena daukan administrazioari.

b) Zergadunek ez badute ekonomia jarduerarik egiten, zerga egoitza non daukaten hartu behar dute kontuan, lurralde erkidean edo foru lurraldean.

Aurreko hizkietan ezarritakoaren ondorioetarako, jaraunspen jasogabeak, ondasunen erkidegoak edo izaera juridikorik ez daukaten bestelako erakundeak direnean, aipatutako aitorpenak kideak edo partaideak fiskalki helbideratuta dauden administrazio aurrean ere aurkeztu beharko dira.

Eta, azkenik, 46. artikulu horren hirugarren idatz zatiak errolda betebeharrak jasotzeko eskumena duen zerga administrazioa zehaztu zuen:
Hiru. Zentsu aitorpenak, bestalde, egin behar dituen pertsonak edo erakundeak bere zerga egoitzako administrazioari aurkeztu behar zaizkio, bakoitzaren arautegiaren arabera; baita pertsona edo erakunde horrek, ekonomia-itun honetan ezarritako arauen indarrez, honako aitorpenen bat aurkeztu behar dion administrazioari ere:
-Atxikipenen eta konturako sarreren aitorpena.
-Sozietateen gaineko zergaren likidazio aitorpena
Aitorpen likidazioa, Balio erantsiaren gaineko zergarena
-Jarduera ekonomikoen gaineko zergaren aitorpena
Zerga betebeharrak betetzeari dagokion banaketa hori, halaber, 6/2005 Foru Arauan ere aurreikusi zen, otsailaren 28koa, Arabako zerga foru arau nagusian; arau horrek zehaztu zituen Arabako Lurralde Historikoko zerga sistemaren arau juridiko orokorrak eta printzipioak, eta Arabako Foru Aldundia gaitu zuen araua garatzeko beharrezko xedapen oro emateko. 

Aurretik esandakotik ondorioztatu behar da planteatutako erregelamendu aldaketak, bat etorriz EAEko Ekonomia Itunean, Balio erantsiaren gaineko zergaren arauan, Arabako zerga foru arau nagusian eta zergadunen errolda eta zerga informazioa modu orokorrean emateko betebeharrei buruzko araudian ezarritakoarekin, Arabako Lurralde Historikoaren eskumen esklusiboa direla; horrenbestez, Aholku Batzorde honen nahitaezko irizpena jaso behar du.

2.- ERAKUNDE ESKUMENA ETA ARAUDI GAIKUNTZA

Arabako zerga foru arau orokorraren 4.1 artikuluak Arabako Foru Aldundiari esleitzen dio zerga arauak garatzeko araudi eskumena; nolanahi ere, tokiko zergei dagokienez badira toki erakundeei dagozkien eskumenak ere. 
Araudi gaikuntza orokor horrez gain, zerga betebehar formalei dagokienez Zerga foru arau orokorraren 29.3 artikuluak berariaz ezarri zuenez “araudi xedapenek zerga betebehar formalak betetzeari buruzko inguruabarrak arautu ahalko dituzte”. 

Bestalde, abenduaren 18ko 52/92 Foru Arauaren 7.2 artikuluak, Arabako Foru Aldundiaren Antolaketa, Funtzionamendu eta Araubide Juridikoari buruzkoak, ezarri zuen “araudi ahalmena baliatuz, Diputatuen Kontseiluari dagokiola foru arauak garatu eta egikaritzeko araudiak onartzea, foru dekretuen bitartez”.

3.- PROZEDURA 
Prozedura izapidetzean erabat bete dira xedapen orokorrak egiteari dagokionez indarrean dauden arauak, proposamena aurkezteko eskumena duen organoari, araudiaren eraginari buruzko txostenak emateari eta genero eraginaren aldez aurreko ebaluazioari, Aholku Batzordeari kontsulta eskatzeari eta onartzeko eskumena duen erakundeari dagokienez.

Hain zuzen ere, 29/2017 Foru Dekretuko 9. eta 13. artikuluetan ezarritakoari erreparatuz, maiatzaren 23koa, Foru Gobernu Kontseiluarena, proiektuaren aurrerapenaren jendaurreko izapidea eta aldez aurreko kontsulta egin dira, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2017ko azaroaren 10eko eta abenduaren 11ko datekin, eta bertan ageri da araudi xedapena idazteko aintzat hartu beharreko proposamen edo oharrik ez dela erregistratu.

Beste alde batetik, Zerga Araudiaren Zerbitzuaren txostenak, 2017ko abenduaren 15ekoak, azaldu zuen ebaluatutako xedapenak ez duela garrantzirik generoaren ikuspuntutik, eta egiaztatze erakundera igorri ondoren, Berdintasun Zerbitzura, zerbitzu horren 2017ko abenduaren 19ko txostenean azaldu da foru dekretuaren proiektua ez dela bereizlea generoari dagokionez.

III.- FORU DEKRETUAREN EGITURA

Foru Dekretuaren proiektuak zioen azalpen bat, idatz zati bat daukan azalpen atal bat eta azken xedapen bat dauzka; azken horrek zehaztu du aldaketa ALHAOn argitaratu eta hurrengo egunean sartuko dela indarrean.

IV. ARAUDI PROPOSAMENAREN ANALISIA 
Arabako Foru Ogasunak, berriki, Berehalako Informazio Horniduraren sistema txertatu du; horren bitartez, zenbait zergapekok fakturazio erregistroak entregatzeko betebeharra daukate, baliabide elektronikoen bitartez; hala, fakturen kontabilizazio edo erregistro unea eta eragiketa ekonomikoa benetan egin den unea denboran gerturatzea da ideia.  
Zerga kontrol eta kudeaketa neurri honek Foru Ogasunari informazio mota hori jakinarazteko betebeharra daukaten 580 zergapeko ingururi eragingo die; horrek Balio erantsiaren gaineko zergari lotutako fakturazio osoaren %80 inguru hartzen du.

Informazio berri horren ondorioz fakturazio erregistroen bolumen handia bidali eta kontsultatu behar da, eta modu elektronikoan hornituz, Balio erantsiaren gaineko zergaren Erregistro Liburuak Arabako Foru Aldundiaren Egoitza Elektronikoan eguneratu ahalko lirateke.

Beste alde batetik, Diputatuen Kontseiluaren apirilaren 13ko 15/2010 Foru Dekretuan araututako borondatezko ordezkaritzari esker, zergapeko batek bere konfiantzazko pertsona bat edo profesional bat gaitu dezake bere izenean izapideak, jarduketak egin ditzan, eskubideak baliatu ditzan edo betebeharrak bete ditzan. Horrela, borondatezko ordezkariak ordezkatuaren izenean dihardu, eta egiten duen guztia, bai eta ondorioak ere, hari dagozkio.
Zergapekoarentzat errazagoa izan dadin fakturazio erregistroak baliabide elektronikoen bitartez hornitzeko hirugarren bat gaitzea azpimaila berri bat gaitu da, «Bi d) maila», borondatezko ordezkaritzari dagokiona, informazio elektroniko hori igortzeko, ordezkaria fakturazio erregistroak bidali eta kontsultatzeko gaitzen duena; zergapekoak azpimaila hori, gehienez, bi ordezkariri eman ahalko die, eta ezinezkoa izango da zergapekoek sei ordezkari baino gehiago izatea Arabako araudian existitzen diren lau ordezkaritza mailetarako, borondatezko ordezkariek ordezkatuen izenean egin ditzaketen jarduketak zehazten dituztenak.

Diputatuen Kontseiluaren apirilaren 13ko 15/2010 Foru Dekretuko 1. artikuluak ezarri zuen moduan, ordezkariak edozein kanal erabil dezake ordezkaritza gauzatzeko, ezarriko diren baldintza eta inguruabarretan, alde batetik, Foru Ogasunak erabilitako sistema eragileetako kanal bakoitzean eta, bestetik, kasuan kasuko araudian.

Sistema eragileetan kanalak honako hauek dira:

- A. Aurrez aurreko kanala: Ordezkatua eta ordezkaria Ogasunean bertaratzea.
- B. Aurrez aurreko kanala: Soilik ordezkaria bertaratzea Ogasunean eta ziurtagiria aurkeztea.
- C. Kanal telematikoa: Eskaera (ordezkaria) Internet bidez eta onarpena (ordezkatua) Internet bidez aurkeztea.
- D. Kanal telematikoa: Internet bidez (ordezkaria) aurkeztea eta Internet bidez onartzea, gakoekin (ordezkaria).
Horrela osatzen da borondatezko ordezkaritza sistema Foru Ogasunaren Egoitza Elektronikoan; ereduaren mailen sailkapena zergapekoak Ogasunarekin egin ditzakeen izapideen ikuspuntutik eginda dago. Horrela, lehenengo maila betebeharrak aurkezteari dagokio; bigarren maila, berriz, datuak kontsultatu eta aurkeztu eta ziurtagiriak eskatzeari; hirugarren maila eskubideak ordezkatzeari eta azkena, laugarrena, jakinarazpenak jaso eta bideratzeari dagokio.
	1 maila
	2 maila
	3 maila
	4 maila

	· Aitorpenak (erroldari dagozkionak salbu) eta autolikidazioak aurkeztea

· Zerga zorrak eta zehapenak borondatezko aldian ordaintzea

· Aurkeztutako autolikidazioekin batera, zor eta zehapenen atzerapena edo zatitzea eskatzea, konpentsazioa…

· Izapidetze egoera kontsultatzea eta kopia baliagarria inprimatzea.
	· 2.a) Pertsona fisikoen errentaren gaineko zergaren datuak kontsultatu eta erabiltzea autolikidazioa prestatu ahal izateko. 
· 2.b) Zerga ziurtagiriak eskatzea eta jasotzea.
·  2.c) Errolda aitorpenak aurkeztea, errolda prozeduren ondoriozko errekerimenduak erantzutea eta erroldako datuak kontsultatzea.
· 2.d) Fakturazio erregistroak bidaltzea eta kontsultatzea, informazioa Egoitza Elektronikoan emanez
	· Berraztertzeko errekurtsoa eta administrazioarekiko erreklamazio ekonomikoa aurkeztea eta izapidetzea 
· Berrikusketa prozedurei (esaterako bidegabeko ordainketak itzultzeko) eta aldez aurreko administrazio loturei (esaterako zerga kontsultak) buruzko eskaerak aurkeztea eta izapidetzea 
· Zerga kudeaketa eta bilketari lotutako dokumentazio eta aurkezpen errekerimenduak erantzutea 
· Zor eta zehapenak atzeratzeko, zatitzeko, konpentsatzeko… eskatzea.

·  Administrazio espedienteak eta aurreko prozedurei dagokien izapidetze egoera kontsultatzea.
	· 4.a) Ordezkariak berak hasitako prozedura eta izapideei lotutako jakinarazpenak jasotzea.

· 4.b) Zergapekoak  hasitako prozedura eta izapideei lotutako jakinarazpenak jasotzea.

· 4.c) Arabako Foru Ogasunak ofizioz hasitako prozedura eta izapideei lotutako jakinarazpenak jasotzea.


V. ONDORIOAK

LEHENENGOA.- Arabako Foru Aldundiko Aholku Batzordeak irizpena eman behar du proposatutako foru dekretuaren proiektuari dagokionez, Arabako Lurralde Historikoaren eskumen esklusiboa delako.
BIGARRENA.- Foru dekretuaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da. 

